Twee vas wat polisiehoë wou omkoop | Maroela Media
Twee mans is in hegtenis geneem nadat hulle glo 'n Johannesburgse stasiebevelvoerder met R5 000 wou omkoop.
Ao. Daniel Mavimbela, 'n polisiewoordvoerder, het Woensdag gesê die verdagtes, onderskeidelik 34 en 40 jaar oud, is Dinsdag in hegtenis geneem. Hulle wou glo kol. Amos Balatse van die Diepsloot-polisiestasie omkoop nadat die stasie se beamptes ingetree het om 'n dispuut tussen twee groepe oor die beheer van 'n plaaslike kerk te fasiliteer.
"Een van die verdagtes het glo gereeld die stasiebevelvoerder geskakel en versoek dat hy sy mag gebruik om die uitkoms van die fasiliteringsproses te beïnvloed," het Mavimbela gesê.
Die provinsiale anti-korrupsiespeurders is ontbied en 'n lokval is vir die mans opgestel. Hulle is in hegtenis geneem kort nadat hulle die kontant aan Balatse oorhandig het.
Hulle word van omkopery aangekla en sal na verwagting binnekort in die Pretoria-landdroshof verskyn.
Diepsloot Gauteng misdaad Omkoop
'n Stasiebevelvoerder is nou nie werklik wat 'n 'polisiehoë' genoem kan word in hierdie land waar kentekens en medaljes uitgedeel word soos koeldrankproppe en Mercs en ander duur yanks rondjaag met blou ligte, loeiende sirenes, motorfietse vooruit en gewapende magte agterna.